København: Der er langt til lønfesten fra før krisen, men danske lønmodtagere kan alligevel glæde sig over, at beløbene på de månedlige lønsedler stiger. Det viser nye tal fra Dansk Arbejdsgiverforening.

De viser, at lønningerne steg med 2,2 procent i fjerde kvartal 2015 sammenlignet med året før. Specielt bygge- og anlægsarbejdere kunne glæde sig, da deres lønninger steg med 2,6 procent.

- En lønstigningstakst på 2,2 procent må bestemt siges at være på den positive side og skal generelt ses som et udtryk for, at dansk økonomi trods alt er i bedre form end tidligere, hvor særligt arbejdsmarkedet fører an, skriver Tore Stramer, Nykredits chefanalytiker.

Lønstigningerne bliver endnu sjovere, fordi inflationen fortsat er meget lav. Dermed kan man købe mere for de ekstra penge, der kommer ind på kontoen. Lønstigningen minus inflationen kaldes for realløn.

- Dermed er der også udsigt til det fjerde år i træk med stigende realløn. Men ikke nok med det, så tegner reallønsfremgangen i år til at blive den største målt siden 2009, altså i syv år, skriver Tore Stramer.

En stigningen i reallønnen er vigtigt for den danske økonomi, da det er afgørende for privatforbruget.

Siden krisen er danskerne blevet mindre lånelystne, og med det manglende lånefinansierede forbrug skal fremgangen komme fra lønstigninger.

- Set i det lys er dagens tal som udgangspunkt positiv læsning for dansk økonomi. Men når det er sagt, ville det være rart at se lønstigningerne tiltage yderligere.

- Ser man rundt i de vestlige økonomier, har det mange steder vist sig at være svært at få gang i højere lønstigninger. Og blandt andet derfor har vi fortsat et meget skrøbeligt opsving, skriver Niels Rønholt, Jyske Banks seniorøkonom, i en kommentar.

/ritzau/